Irabazi ala galdu, partida historikoa - Gipuzkoako Hitza\nIrabazi ala galdu, partida historikoa\nEspainiako Koparako sailkatu da Anaitasuna, eta Lehen Mailako Getafe izango du aurkari abenduaren 16an, Txerloia futbol zelaian. Taldekideek diote pena litzatekeela zalerik gabe jokatu beharra.\n2020, azaroak 20 Albisteak, Kirola 171\n2020ko azaroaren 11 ez zaie berehalakoan ahaztuko azkoitiarrei. Ez, behintzat, Anaitasuna futbol taldearen jarraitzaile direnei. Asturiasko (Espainia) Real Titanico taldea 0-2 garaituta, Espainiako Koparako hurrengo faserako sailkatu ziren gorriak. Horren saria: abenduaren 16an Lehen Mailako talde bat etxean hartzea; Txerloia futbol zelaian, hain zuzen. Anaitasuna Hirugarren Mailan jokatzen duen taldea izanda, ez da balentria makala, eta dagoeneko badakite nor izango den etxean hartuko duten talde hori: Getafe (Madril). Kanporaketa irabazi ala galdu, partida historikoa izango da azkoitiarrentzat.\nEspainiako Futbol Federazioak astelehen eguerdian egin zuen Kopako zozketa Sevillan (Espainia), Cartuja estadioan, eta zozketa streaming bidez ikusi zuten Anaitasunako hamar bat jokalarik. Ekitaldiaren atarian, urduritasuna eta tentsioa agerikoak ziren haien aurpegietan, puntako arerioa egokitzea nahi baitzuten. Atletico Madril tokatzea amesten zuten jokalari gehienek. Xabier Artetxe entrenatzaileak kontatu zuenaren arabera, behintzat, Asturiasko neurketa irabazi orduko “Cholo Simeone!” oihuka hasi ziren jokalariak. Artetxek berak, berriz, aitortu zuen Sevilla eta Betis zituela buruan, bi talde horietako entrenatzaileak asko gustatzen zaizkiolako: Julen Lopetegi eta Manuel Pellegrini, hurrenez hurren. Alabaina, Getaferekin konformatu beharko dute.\nAnaitasunaren bolatxoaren ostean Getafekoa atera zutenean, jokalariek ezin izan zuten atsekabea ezkutatu, baina berehala eman zioten buelta. “Nahiago genuen handietako bat tokatzea, baina Lehen Mailako talde baten kontra Txerloian jokatzea amets bat da guretzat, eta, alde horretatik, gustura gaude, eta aukera aprobetxatzeko eta disfrutatzeko gogoz”, esan du Unai Aranbarrik.\nAntzera mintzatu zen Pedro Urdanpilleta ere, klubeko presidentea: “Egia esan, itxaropena bagenuen, baina jakitun gaude sari potoloa bati bakarrik toka dakiokeela, eta berehala eman diogu buelta”. Egokitu zaien aurkariarekin “oso pozik” daudela adierazi zuen. “Getafe ez da edonolako taldea; iaz, Europako Liga jokatu zuen. Entrenatzaile [Jose Bordalas] eta jokalari ezagunak ditu, eta, beraz, pozik egotekoa da”. Gauza bera nabarmendu zuen taldeko entrenatzaile Artetxek ere: “Getafe talde gogorra da; Lehen Mailan oso ondo dabil, eta pozgarria da horrelako talde bat Txerloiara etortzea”.\nAbenduaren 16ko partidan, duten guztia emango dute azkoitiarrek, nahiz eta badakiten zaila izango dela sailkapena lortzea. Baina partida irabaztea alde batera utzita, bada egun horretarako desio duten beste gauza bat: zaleen aurrean jokatu ahal izatea. “Pandemiaren bilakaerak baldintzatuko du guztia, baina gure nahia zaleen aurrean jokatzea da, edukiera erdira murriztuta bada ere”, adierazi du Urdanpilletak. Horrela balitz, 300 bat lagun egongo lirateke harmailetan, “eta batere ez ala 300, alde handia da”, presidentearen hitzetan.\nSare sozialak, sutan\nKopan, Anaitasunaz gain, badira Lehen Mailako taldeen kontra jokatuko duten Hirugarren Mailako talde gehiago, baina beste neurketek ez dute izan azkoitiarren eta madrildarren artekoak izan duen oihartzunik. Joan Aranda jokalari azkoitiarrak zozketaren ostean egindako adierazpenak hautsak harrotu zituen sare sozialetan. Getafe nola hartuko duten galdetu zien kazetari batek, eta “zango-babes berriekin” erantzun zuen futbolariak, Getafekoen jokatzeko moduari aipamena eginez. Anaitasunako zaleei grazia egin zien Arandaren erantzunak, baina haserrea eragin zien aurkariei, eta sekulako tsunamia eragin zuen Twitter sare sozialean.


Flotazioa, bi likido nahastezinetan\nGorputz solido bat murgilduta dago bi likido nahastezinetan, esaterako, ura eta olioa, ondorengo irudiak erakusten duen bezala. Gorputz horren dentsitatea kalkulatuko dugu bi metodo ezberdin erabilita.\nOlioaren dentsitatea 0.8 g/cm3 da eta urarena, berriz, 1.0 g/cm3 . Horregatik, olioa uraren gainean kokatzen da ontzi berean elkartzen direnean.\nBloke bat jarriko dugu flotatzen. Bere dentsitatea ausazko zenbaki bat izango da olioaren eta uraren dentsitateen artean, alegia, 0.8 baino handiagoa eta 1.0 baino txikiagoa, horrela bien artean flotatuko du.\nIrudiak erakusten duen bezala, ezagutzen bada gorputzaren zein zati dagoen uretan (x) eta zein zati dagoen oliotan (h−x) gorputzaren dentsitatea kalkula daiteke.\nArkimedes-en printzipioaren arabera, gorputza orekan badago, bere pisua eta bi bultzaden batura berdinak izango dira:\nBlokearen pisua = uraren bultzada + olioaren bultzada\nx da blokeak uretan duen zatia, h bere altuera eta S sekzioa.\nOrokorrean ere, gorputz bat uraren gainazalean flotatzen ari denean, bi fluidotan ari da: bata ura ρ2=1000 kg/m3 eta bestea airea ρ1=1.29 kg/m3. Normalean, airearen dentsitatea arbuiatzen da (ρ2=0) eta lehengo kapituluko formula bera geratzen da.\nDemagun h=20 cm-ko altueradun bloke bat. Berria botoiari klik egitean ikusten da blokeak 13 cm dituela oliotan eta 7 cm uretan. Orduan:\nFormula horretatik solidoaren dentsitatea kalkula daiteke: 0.87 g/cm3. Balio hori egiaztatzeko, klik egin ezazu Erantzuna botoian.\nManometro batekin, murgildutako blokearen gainaldeko p1 eta azpialdeko p2 presioak neurtuko ditugu.\nGainaldean olioa dago, y sakoneran. Beraz, p1 presioa honakoa da: atmosferikoa, p0 , gehi olio-zutabearen y altuera\nAzpialdean, ura dago. Beraz, p2 presioa honakoa da: atmosferikoa, p0 , gehi olio-zutabearen altuera (y+h−x), gehi ur-zutabearen altuera (x):\nFluidoek blokeari egiten dizkioten presio-indarrak kalkulatzeko, presioa biderkatu behar da aldearen S azaleraz.\nIrudian ikusten denez, blokea orekan badago, jasaten dituen indarrek honako baldintza bete behar dute:\nEkuazio horretan p1 eta p2 balioak ordezkatuz, eta kontutan izanda blokearen masa m=r·hS dela, x-ren balioa kalkula daiteke:\nEmaitza hori eta Arkimedesen printzipioa aplikatuz lortu duguna berdinak dira.\nBlokeak 20 cm-ko altuera du. Datuak: uraren dentsitatea, 1000 kg/m3, olioaren dentsitatea, 800 kg/m3, merkurioaren dentsitatea, 13550 kg/m3 .\nBlokearen gaineko aldea gainazaletik 22 cm-ra dago, beraz olio-zutabeari dagokion presioa:\nberaz, manometroak markatuko du:\nBlokearen azpiko aldea gainazaletik 42 cm-ra dago (35 cm olio eta 7 cm ur), beraz, bi fluidoek eragiten duten presioa:\neta manometroak markatuko du:\nOrekan, blokeak jasaten dituen indarrek hauxe bete behar dute:\nEta hortik ateratzen da, rs=870 kg/m3 edo 0.87 g/cm3\nAukeran idatz daiteke Blokearen altuera, 10, 15, 20 edo 25 cm.\nBerria botoian klik eginez, programak blokearen dentsitate bat ausaz asmatzen du, olioarena baino handiagoa eta urarena baino txikiagoa, horrela bietan murgilduta flotatuko du.\n1.-Arkimedes-en printzipioa aplikatuz.\nNeur ezazu blokeak zein zati duen uretan murgilduta, x, eta hortik kalkula ezazu blokearen dentsitatea.\n2.- Fluidoen estatikaren oinarrizko ekuazioa aplikatuz:\nSaguarekin gezi gorria desplazatuz, eraman ezazu manometroa blokearen gaineko aldera eta neur ezazu presioa bertan.\nOndoren, gezi gorria desplazatuz, eraman ezazu manometroa blokearen azpialdera eta neur ezazu presioa bertan.\nNahi baduzu, beha itzazu Blokeak jasandako indarrak laukitxoa aktibatuz.\nHar itzazu kontutan bi fluidoen dentsitateak (ura 1000 kg/m3, olioa 800 kg/m3) eta manometroko merkurioarena (13550 kg/m3), eta kalkula ezazu bloke solidoaren dentsitatea.\nBi metodoez lortutako emaitzak egiaztatzeko, klik egin ezazu Erantzuna laukian.\nBerria botoian klik egin eta desplaza ezazu saguarekin gezi gorria.


ZORNOTZAKO MENDIKO ASTEA Azaroak 10-15 | www.amorebieta.com\nInicio Noticias ZORNOTZAKO MENDIKO ASTEA Azaroak 10-15\nZORNOTZAKO MENDIKO ASTEA Azaroak 10-15\nUrteari amaiera emateko, Zornotza Mendi Taldeak MENDIKO ASTEA antolatuko du.\nHitzaldiak, argazki lehiaketa/erakusketa, batzar orokorra, Artaunera mendi martxa eta ondoren bazkaria egongo dira besteak beste.\nEgoitz Aragon-ULTRA KORRIKALARIA\nAzaroak 10 (astelehena)\nTRAS LA HUELLA DE SHAKCLETON\nJuanjo San Sebastian-ALPINISTA\nHitzaldiak Zelaieta Zentroko auditorioan izango dira arratsaldeko 19,00etan.\nAzaroak13(osteguna), Zelaieta zentroko auditorioan 19:00tan.\n-Aurreko aktaren onarpena\n-Egindako ekintzen balorazioa\n-2015 urteko ekintzen egutegia\n-Galdera eta proposamenak\nArgazki erakusketa zornotzako tabernetan (URTZA, FAR-FAR, SALTSA, ONTZA)\nArtaunen baba jana\nAzaroak 15 larunbata, goizeko 10etan Zelaieta parkeko iturrian. Zornotza-Belatxikita-Artaun.\nAzaroak 24-28. Ikastaro teoriko praktikoa.\nBigarren eskuko merkatu txikia. Abenduan zehar, zornotza mendi taldeko lokalean.\nArtículo siguiente“Gabonetan, Zornotzako dendetan”


Berriak – 2 orrialdea – NET circular +\nETEen % 60k hondakinak berrerabiltzen dituzte, baina gehienek papera eta kartoia bakarrik.\nEspainiak 160.000 lanpostu sor ditzake ekonomia zirkularraren aldeko apustua bizkortzen badu.\nMaiatzeko NETcircular+ Workshop birtuala\nMaiatzaren 22an NETcircular+eko lan taldeak, proiektuaren lehen fasea borobiltzeko azken ikutuak egin genituen Workshop batean, ondoren gure nazioarteko laguntzaile expertoekin aztertzeko eta enpresentzako "TOOL BOX" edo tresnak prestatzeko.\nHainbat jarduera-sektore Bilboko Euskalduna Jauregian bilduko dira otsailaren 26tik 28ra bitartean, ekonomia zirkularrari eta ekodiseinuari buruz hausnartzeko, Basque Ecodesign Meeting (BEM 2020) ekodiseinuari buruzko Europako topaketa nagusietako baten beste edizio batean.\nBEM 2020 topaketaren lehen egunean, otsailaren 26an (asteazkena), sektoreko enpresa eta erakunde nagusiak ekonomia berrirako nola ari diren prestatzen aztertuko dute, ekonomia zirkularraren esparruko joera nagusiak eta erronkak aintzat hartuta. BEM biltzarreko hizlari nagusietako Marc Vidal izango da, analista ekonomikoa eta eraldaketa teknologikoa eta estrategia arloko aholkularia. Vidalek bide luzea egin du aro digitalaren eta 4.0 industriaren dibulgatzaile gisa, eta, haren iritziz, teknologia eta robotak aliatutzat eta pertsonen zerbitzura dauden tresnatzat hartu behar dira. Hain zuzen, bera izango da biltzarraren lehen eguneko hizlarietako bat.\nBigarren egunean, otsailaren 27an, ‘made in Euskadi’ ekodiseinuaren bi hamarkadak ekarriko ditugu gogora, lurraldean errotuta dauden enpresen 50 kasu praktiko aztertuz; enpresa horietako gehienak ETEak dira.\nAzken eguna, otsailaren 28a (ostirala), belaunaldi berriei eskainita egongo da, esklusiboki; “Jende gaztearen ahalmena: Ekonomia zirkular berri bateko liderrak” leloa izango du. Egun horretan, unibertsitateko eta lanbide-heziketako 200 ikaslek hartuko dute parte.\nBigarren NETcircular+ Workshopa\nOtsailaren 18an egin genuen NETcircular+ proiektuaren aurrez aurreko Bigarren Workshopa, E-COORDINA taldearen instalazioetan, Donostiako Zuatzu Enpresa Parkean.\nOhikoa den legez, Mondragon Unibertsitateko, GAIA elkarteko eta E-COORDINA taldeko ordezkariok hartu genuen parte.\nSerious Game jokoaren kontzeptualizazioaren inguruan egin genuen lan, bai haren bertsio fisikoan bai haren on-line bertsioan.\nZehazki, Serious Game jokoak izango dituen lau fase progresiboak definitu genituen:\nNETcircular+ proiektuko taldeak mintegi bat eman du Innobasquen\n2020ko otsailaren 6an, NETcircular+ taldeko kide batzuek ekonomia zirkularrerako produktuei, zerbitzuei eta negozio-ereduei buruzko mintegi bat eman zuten Innobasquen (Berrikuntzaren Euskal Agentzia).\nMintegia eskualdeko garapen-agentzietako, merkataritza-ganberetako eta enpresa-elkarteetako profesionalei zuzenduta zegoen.\nEuskadiko Ekonomia Zirkularrerako Estrategia 2030 planarekin lotuta, ekonomia zirkularra abiarazteak zer aukera eta zer erronka dituen aurkeztu zuten. Horrez gain, ekonomia zirkularrerako produktuei eta negozio-ereduei buruzko azterketa errealen kasuak aurkeztu zituzten, eta ekonomia zirkularra zabaltzeko ekodiseinuak, serbitizazioak, birmanufakturak eta manufaktura aurreratuak duten garrantziari buruz eztabaidatu zuten.\nBestalde, game-based NETcircular+ tresna aurkeztu zuten mintegian, negozio-ereduetan berrikuntza zirkularrak abiarazten laguntzeko.\nGure aldetik, eskerrak eman nahi dizkiegu Ikerbasqueri gu gonbidatzeagatik, bai eta mintegian parte hartu zuten profesional guztiei ere.\nEuskadiko Ekonomia Zirkularrerako Estrategia 2030 planari esker, euskal enpresen lehiakortasuna handituko da, enplegu espezializatua sortuko da, eta CO2-ren emisioak gutxituko dira.\nAste honetan onartu du Eusko Jaurlaritzak Euskadiko Ekonomia Zirkularrerako Estrategia 2030 plana, Euskadiko ekonomia eta gizartea garatzekoa; planaren xedea da Euskadi ekonomia zirkularraren eskualde erreferente bihurtzea Europan. 2030. urtera begira, Euskadik ekonomia zirkularrerako trantsizioa egitea bultzatu nahi da, ekonomia-eredu horrek onura handiak ekarriko baititu, hala nola enpresen fakturazioa handitzea (10.000 milioi euro arte) zirkularragoak diren produktuetan, 3.000 lanpostu berri sortzea, eta kontsumoarekin lotutako karbono-emisioak % 26 gutxitzea.\nIrakurri artikulua osorik: ACLIMA\nUrtarrilaren 23an, NETcircular+ proiektuan parte hartzen ari den taldeak workshop bat egin zuen GAIAren instalakuntzetan, proiektuaren garapenean aurrera egiteko.\nZergatik dira garrantzitsuak garapen jasangarrirako helburuak enpresa pribatuentzat?\nGarapen jasangarrirako helburuak gida bat dira, mapa bat, aukera emango diena sektore pribatuko enpresei jakiteko ea gizartean, ekonomian eta ingurumenean duten eraginak gizarteari balioa ematen dion; izan ere, horrela, beren ospea indartzea lortuko dute, eta hainbat interes-talderekin dituzten harremanak indartuko dituzte.\n4 oinarri hauek funtsezkoak dira enpresentzat garapen jasangarrirako helburuei heltzeko:\nGelditasunak dakarren arriskua: ezer ez egitea oso aukera garestia da.\nAukerak lortzeko posibilitatea: negozio-estrategia garapen iraunkorrerako helburuekin lerratzearen abantailak.\nGardentasunaren eta gobernantzaren garrantzia: zenbat eta informazio gehiago izan, erabaki hobeak hartzen dira.\nElkarlana: garapen iraunkorrerako helburuen agenda enpresa-eremuaz harago hedatzen dela jakitea.\nArtikulu osoaren esteka.\nEkonomia zirkularraren proiektu onenak\nCoca-Cola Iberia, Cafés Novelle, Consell Comarcal del Vallès Occidental, Recircular eta Las Palmas Kanaria Handiko unibertsitateak aurkeztutako proiektuek irabazi zituzten Read more\nEuskadik 2,6 planeta beharko ditu bertako baliabide-eskariari erantzuteko\nEusko Jaurlaritzaren txosten batek ondorioztatu duenez, EAEko aztarna ekologikoak eutsiezina izaten jarraitzen du: Lurreko biztanle bakoitzak behar duen batez bestekoa halako bi kontsumitzen du euskaldun bakoitzak.\nInformazio gehiago: https://www.eitb.eus/es/noticias/sociedad/detalle/6817968/huella-ecologica-euskadi-necesitaria-26-planetas-demanda-recursos/


180. ALDIZKARIA - 2020ko abuztuaren 14a\n460E/2020 EBAZPENA, uztailaren 18koa, Osasuneko zuzendari nagusiak emana, zeinaren bidez deialdi bat onesten baita osasun zientzietako ikerketa proiektuak egiteko, SARS-CoV-2 birusaren 2020ko pandemiari lotuta. DDBN identifikazioa: 516380.\nOsasun Departamentuak bere gain hartua du Nafarroan osasun zientzien arloko ikerketa sustatzeko ardura, zenbait legek ezarritakoarekin bat (Zientziari, Teknologiari eta Berrikuntzari buruzko ekainaren 1eko 14/2011 Legea, Osasun Sistema Nazionalaren Kohesioari eta Kalitateari buruzko maiatzaren 28ko 16/2003 Legea eta Ikerketa Biomedikoari buruzko uztailaren 3ko 14/2007 Legea), eta, orobat, bete dadin Osasunari buruzko azaroaren 23ko 10/1990 Foru Legearen Hamargarren Tituluan, “Osasunaren irakaskuntza eta ikerketa” izenekoan, aurreikusitakoa.\n2020ko urtarrilean, Coronaviridae familiako birus mota berri bat identifikatu zen, SARS-CoV-2 izenekoa. Birus horrek agerraldi bat eragin zuen, Nazioarteko Osasun Erregelamenduko Emergentzia Batzordeak Nazioarteko Garrantzia duen Osasun Publikoko Emergentziatzat jo zuena. Izan ere, milaka kasu jakinarazi dira, lotutako hilkortasun-tasa handia dakartenak berekin. 2020ko martxoaren 11n, Osasunaren Mundu Erakundeak pandemia egoera deklaratu zuen, mundu mailako osasun emergentzia eragiten ari dena.\nPandemia kontrolatzeko, gaixotasunari buruzko ikerketa sustatu ere egin behar da. Ahalik eta gehien jakin behar da gaixotasunari buruz eta balizko neurri kliniko eta laguntzazkoei buruz, baita osasun publikoko neurriei buruz ere, horiek guztiak berehala ezar daitezen pertsonen osasuna babeste aldera eta COVID-19aren hedapena murrizte aldera.\nEbazpen honen helburua da SARS-Cov-2 birusak eragindako pandemia ezagutzeko ikerketa proiektuak sustatzea, lehentasunezko arloa baita Osasun Departamentuan.\nHori dela-eta, Osasun Departamentuko Plangintzarako, Ebaluaziorako eta Ezagutza Kudeatzeko Zerbitzuko Zuzendaritzak proposatuta eta Ogasunak Departamentuan duen Kontu-hartzailetza Delegatuaren adostasunarekin, Osasun Zuzendaritza Nagusiak uste du egokia dela osasun zientzietako ikerketa proiektuen deialdia egitea SARS-CoV-2 birusaren 2020ko pandemiari lotuta.\nAdierazitakoarekin bat, eta Nafarroako Foru Komunitateko Administrazioari eta foru-sektore publiko instituzionalari buruzko martxoaren 11ko 11/2019 Foru Legearen 32.1.d artikuluak ematen dizkidan eskudantziak erabiliz,\n1. COVID-19ari buruzko ikerketa proiektuen 2020ko deialdiaren oinarriak onestea. Ebazpen honen eranskinean jaso dira.\n2. Guztira, 280.000 euroko gastua baimentzea ebazpen honen bidez onesten den deialdia finantzatzeko. Aipatu gastua 2020ko Aurrekontu Orokorren “Osasun zientzietako ikerketa proiektuak” izeneko 512002 51350 7819 465102 partidari egotziko zaio.\n2020ko ekitaldian partida horretan kreditu erabilgarri gehiago izanez gero, deialdian hasieran aurreikusitakoari gehitzen ahalko zaio.\n3. Ebazpen hau igortzea Plangintzarako, Ebaluaziorako eta Ezagutza Kudeatzeko Zerbitzuari, Ikerketarako, Berrikuntzarako eta Ezagutza Kudeatzeko Atalari, Ogasunak duen kontu-hartzaileari eta Osasun Departamentuko Kontabilitate Bulegoari, behar diren ondorioak izan ditzan.\n5. Ebazpen honek ez du administrazio bidea amaitzen, eta honen aurka gora jotzeko errekurtsoa jar daiteke, Osasuneko kontseilariari zuzendua, hilabeteko epean, argitaratu eta biharamunetik hasita.\nIruñean, 2020ko uztailaren 18an.–Osasuneko zuzendari nagusia, Carlos Artundo Purroy.\nDeialdi honen xedea da osasun zientzietako ikerketa proiektuak sustatzea SARS-CoV-2 birusaren pandemiari lotuta. Ikerketa proiektuek gai hauen ingurukoak izan beharko dute:\n–Diagnostikoa aurresateko tresnak garatzea, COVID-19aren ondoriozko infekzio larria izateko arriskua duten taldeak identifikatzeko.\n–COVID-19a duten pazienteei arreta ematen dieten profesionalen osasun fisikoan eta mentalean izandako inpaktua aztertzea.\n–Osasun baliabideen beharrak aurresateko tresnak garatzea, COVID-19aren epidemia baten aurrean.\n–COVID-19ari emandako erantzunaren inpaktua aztertzea honako hauek eskura izateari eta erabiltzeari dagokionez: osasun baliabideak, oinarrizko osasun-laguntza, larrialdi zerbitzuak, ospitaleko laguntza orokorra eta zainketa kritikoetako laguntza.\n–Behaketa epidemiologikoko metodologia: COVID-19ari lotutako egoera epidemiologiko, hilkortasun-tasa eta gaixotze-tasari buruz erabilgarri dauden adierazleen baliotasuna, kalitatea eta fidagarritasuna aztertzea.\n–Koronabirusaren uhin epidemikoetan alerta goiztiarra eta analisi geoespaziala aurresateko sistemak garatzea.\n–Nafarroako profesional soziosanitarioek COVID-19aren seroprebalentzia agertzeari buruzko analisi epidemiologikoa.\n–COVID-19aren ondorengo aldian osasuna sustatzeko gaitasunak garatzea.\n–Osasuna Politika guztietan, COVID-19aren epidemia globalean. Osasunean duen inpaktua ebaluatzea.\n–Egungo pandemia globaletik ikasi beharrekoak. Bereziki zainketa epidemiologikoari, osasun arloko adimenari eta osasun publikoari dagokienez.\nDirulaguntzen onuradun izaten ahalko dira honako baldintza hauek betetzen dituzten ikerketa taldeak:\n2.1. Ikerketa taldea ikertzaile nagusi batek eta ikertzaile laguntzaile batek edo zenbaitek osatuta egonen da.\n2.2. Ikertzaile nagusiak baldintza hauek beteko ditu:\nb) Deialdi honetan proiektu bakarrarekin parte hartzea.\nc) Nafarroako sare publikoko osasun zentro bati edo Nafarroan kokaturiko unibertsitate bati atxikita egotea, edo irabazi-asmorik gabeko Nafarroako beste erakunde publiko edo pribatu bati.\nd) Aurreko puntuan adierazitako zentro publiko edo pribatuekin funtzionario, estatutupeko edo lan-kontratudun gisako lotura izatea, gutxienez ere finantzaketa eskatzen denetik esleipenaren ebazpena eman arte.\nDirulaguntza emateko ebazpena jakinarazi ondoren ikerlari nagusiak lotura galtzen badu, entitate onuradunak eskatu beharko du ikertzaile nagusia edo zentroa aldatzeko.\nd) Ikertzaile nagusiak ezin du proiektu bat baino gehiago aurkeztu deialdi honetara, eta ezin arituko da, aldi berean, ikertzaile laguntzaile gisa, Osasun Departamentuak finantzatuta abian dagoen beste ezein proiektutan.\n2.3. Ikertzaile taldeko gainerako kideek ezin izanen dute parte hartu deialdi honetan aurkeztutako proiektu batean baino gehiagotan, ezta aldi berean aritu ere, ikertzaile laguntzaile gisa, Osasun Departamentuak finantzatuta abian dagoen beste ezein proiektutan.\nFinantzaketaz baliatu ahal izateko, onuradunek aurkezten dituzten proiektuek baldintza hauek bete beharko dituzte:\n3.1. Deialdi honen 1. oinarrian ezarritako arloren batekoak izatea.\n3.2. Ikertzaile nagusi bakarra izatea, proiektuaren exekuzio zientifiko-teknikoaz arduratuko dena.\n3.3. Proiektuan parte hartzen duten zentroetako bat gutxienez Nafarroan kokatutako osasun zentro bat izatea. Horren ondorioetarako, Osasun Departamentuak deialdiaren egunean baimendurik dituen zentroak hartuko dira osasun zentrotzat.\n3.4. Ikerketa proiektuek 12 hilabete iraunen dute, gehienez ere.\nAurkeztutako agirietan ikusten bada aipatutako baldintzaren bat ez dela betetzen, proiektua baztertuko da, zuzentzeko aukerarik eman gabe.\n4. Ikerketa proiektuen gehieneko iraupena.\nIkerketa proiektuek 12 hilabete iraunen dute, gehienez ere, dirulaguntza emateko ebazpenaren egunetik hasita.\n5.1. Ikerketa taldeek honako dokumentazio hau aurkeztu beharko dute eskabidearekin batera:\n1. agiria.–Ikertzaile nagusiak eta ikerketa taldeko kide guztiek sinatutako eskabidea. Horrekin batera, proiektuko ikertzaileen zentroetako zuzendaritzen adierazpena aurkeztuko da, non adieraziko baita zuzendaritzak onartzen duela proiektua bat datorrela unitateak ezarritako ikerketa-ildoekin, proiektua eta eskatutako ordu guztiak baimentzen direla eta, hala, ordu horiek ikertzailearen lanaldiaren barrenean konputatuko direla.\n2. agiria.–Ikerketa proiektuaren memoria, eta haren atalen artean erantsi behar dira emaitzak aplikatzearen ondorioz aurreikusten den eragina eta aurrekontua, kontzeptuz kontzeptu xehatua.\n3. agiria.–Ikerketa taldeko kide bakoitzaren curriculum vitaea, adierazten dituena proiekturako interes handiena duten alderdiak. Horretarako, bakarrik erabiliko da oinarri honetako 2. atalean xedatutakoaren araberako eredu normalizatua, edo Fundación Española para la Ciencia y la Tecnología (FECYT) elkartearen curriculum vitae normalizatua (CVN), betiere azken horrek bere baitan biltzen badu Nafarroako Gobernuaren web-orriko tramiteen katalogoko eredu normalizatuan zehazten den informazio berbera (eragin faktorea, etab.). Ikerketa taldeko kidetzat ez dira hartuko soilik aholkularitza lanak egiten dituztenak.\n4. agiria.–Ikertzailea edo ikertzaile nagusia zer zentrotan ari den, bertako Ikerketaren Etika Batzordeak egindako txostena, deialdian aurkeztutako proiektuaren balorazio positiboa egiten duena. Zentroan Ikerketaren Etika Batzorderik ez badago, Nafarroako Foru Komunitateko Botikekiko Ikerketaren Batzorde Etikoak eginen du ebaluazioa. Saio kliniko bat izanez gero, txosten bana egin beharko dute Nafarroako Foru Komunitateko Botikekiko Ikerketaren Etika Batzordeak eta Osasuneko, Kontsumoko eta Gizarte Ongizateko Ministerioko Botiken eta Osasun Produktuen Agentzia Espainiarrak. Proiektuarekin batera Batzordeari egindako eskaera besterik ez da aurkeztu beharko; txostena, betiere, laguntza ematearen gaineko behin betiko ebazpenaren aurretik aurkeztu beharko da.\n5. agiria.–Adierazpena, helburu bererako beste finantziazio edo laguntzarik eskatu ez dela dioena.\n6. agiria.–Erantzukizunpeko adierazpena, onuradunak (pertsona fisikoen kasuan) edo entitatearen ordezkariak (pertsona juridikoen kasuan) luzatua, entitateak, haren administratzaileek eta ordezkariek “dirulaguntzen onuradun” izateko debekurik urratzen ez dutela dioena. Debeku horiek Dirulaguntzei buruzko azaroaren 9ko 11/2005 Foru Legearen 13. artikuluko 2. eta 3. apartatuetan ageri dira.\nEskaera aurkezteak berekin dakar Osasun Departamentuari baimena ematea Nafarroako Ogasun Publikoan eta Estatuko Administrazio Orokorrean informazioa bildu dezan jakiteko ea eskatzaileak bete dituen bere zerga betebeharrak, dirua itzultzekoak eta Gizarte Segurantzarekikoak.\n5.2. Agiri horiek egiteko txantiloi normalizatuak Nafarroako Gobernuko webguneko zerbitzuen katalogoan daude eskura (www.nafarroa.eus).\n6. Eskabideak aurkezteko epea eta lekua.\n6.1. Eskabideak aurkezteko epea 30 egun naturalekoa izanen da, deialdi hau Nafarroako Aldizkari Ofizialean argitaratu eta biharamunetik hasita.\n6.2. Eskabideak aurkezteko, bide elektronikoak erabiliko dira, Nafarroako Gobernuaren webguneko tramiteen katalogoan eskura dagoen estekaren bitartez: https://www.navarra.es/home_eu/Servicios/.\n6.3. Eskabideak akats konpongarriren bat baldin badu, instrukzio organoak mezu elektroniko baten bidez eskatuko dio entitateari 10 egun naturaleko epean zuzendu dezala, eta jakinaraziko dio, zuzendu ezean, eskaeran atzera egiten duela ulertuko dela eta eskaera artxibatuko dela, behar den ebazpena emanda.\n6.4. Eskabideak adierazitako epetik kanpo aurkeztuz gero, ez dira onartuko.\n6.5. Eskabideak aurkezteak berekin dakar deialdi hau arautzen duten oinarriak osorik onartzea.\n7. Prozedura antolatu, instruitu eta ebazteko ahalmena duten organoak.\n7.1. Prozedura antolatu eta instruitzeko eskumena Osasun Departamentuko Plangintzarako, Ebaluaziorako eta Ezagutza Kudeatzeko Zerbitzuari dagokio, eta hark egiaztatuko du ea deialdian parte hartzeko behar diren baldintzak betetzen diren.\n7.2. Prozedura ebazteko eskumena Osasuneko zuzendari nagusiari dagokio.\n7.3. Oinarri hauetan ezarritako baldintzak betetzen dituzten eta, ondorioz, onartzen diren eskaerak Ebaluazio Batzorde Tekniko batek ebaluatuko ditu, deialdi honetan finkatutako irizpideei jarraikiz, haiek baloratzeko proposamena egiteko.\nAurkeztutako eskaerak ebaluatzeko, organo horrek eska dezake aditu independenteen lankidetza, aholkularitza jasotzeko.\nEra berean, proiektuen kalitate zientifikoa eta teknikoa baloratzeko txostenak ematea eskatzen ahalko die entitate edo aditu independenteei, interes gatazkarik eza eta konfidentzialtasuna egiaztatu ondoren betiere. Txosten horiek aukerakoak eta ez-lotesleak izanen dira.\nBatzorde Teknikoak kide hauek izanen ditu:\nTitularra: Javier Abad Vicente jauna. Osasun Departamentuko Plangintzarako, Ebaluaziorako eta Ezagutza Kudeatzeko Zerbitzua.\nOrdezkoa: Javier Garjón Parra. Medikamentuaren gaineko Aholkularitza eta Informaziorako Zerbitzua. O-NOZ.\nAurelio Barricarte Gurrea jauna. Nafarroako Osasun Publikoaren eta Lan Osasunaren Institutuko Gaixotasun Transmitigarrien eta Txertaketen Atala. Ordezkoa: Marina Itziar Casado Buesa andrea. Nafarroako Osasun Publikoaren eta Lan Osasunaren Institutuko Gaixotasun Transmitigarrien eta Txertaketen Atala.\nTarsicio Forcén Alonso jauna. Tafallako Oinarrizko Osasun Laguntzako Taldea. Ordezkoa: Nerea Egüés Olazábal andrea. Nafarroako Osasun Publikoaren eta Lan Osasunaren Institutuko Osasuna Sustatzeko eta Politika guztietan Txertatzeko Atala.\nJavier Baquedano Arriazu jauna. Oinarrizko Osasun Laguntzako Zuzendaritzako Plangintza eta Kudeaketa Klinikoaren Zerbitzua. O-NOZ. Ordezkoa: Olga Díaz de Rada Pardo andrea. Osasun Departamentuko Ikerketarako, Berrikuntzarako eta Ezagutza Kudeatzeko Atala.\nRafael Sádaba Sagredo jauna. Bihotzeko Kirurgiaren Zerbitzua. Nafarroako Ospitalegunea. O-NOZ. Ordezkoa: Isabel García Romero andrea. Osasun Departamentuko Osasun Zerbitzuen Plangintza, Antolamendu eta Kontratazio Atala.\nTitularra: Idoia Gaminde Inda andrea. Osasun Departamentuko Ikerketarako, Berrikuntzarako eta Ezagutza Kudeatzeko Atala.\nOrdezkoa: Carmen Beorlegui Arteta. Osasun Departamentuko Ikerketarako, Berrikuntzarako eta Ezagutza Kudeatzeko Atala.\n7.4. Instrukzio organoak, Ebaluazio Batzorde Teknikoaren ebaluazioa ikusirik, ebazpenerako proposamen arrazoitua prestatu eta Osasuneko zuzendari nagusiari igorriko dio.\n8. Eskaerak baloratzeko irizpideak.\nEbaluazio Batzorde Teknikoak irizpide hauek aplikatuz baloratuko ditu eskaerak:\n–Proiektuaren gai berariazkoaren ezagutza zientifiko-teknikoen aurrekariak eta egungo egoera (13 puntu gehienez): baloratzeko, kontuan hartuko dira ikerketaren testuingurua, marko teoriko kontzeptualaren garapena, proposatutako ikerketa aferari buruzko deskribapen integrala, gaiari buruz dauden ezagutzen berrikuspena eta horiek jasotzea bibliografia eguneratu eta osatu batean.\n–Ezin hobea (20 eta 25 puntu bitarte): diseinua zuzena bada, hautatutako biztanleria aipatzen bada eta zuzena bada, laginketa aipatzen bada eta zuzena bada, laginaren tamaina aipatzen bada eta egoki kalkulatzen, aldagaiak aipatzen eta azaltzen badira, datuen analisia aipatzen eta azaltzen bada, eta proposatutako helburuekin bat badator.\n–Hala-holakoa (10 eta 19 puntu bitarte): diseinua, hautatutako biztanleria, laginketa eta datuen analisia nahiko argi ondorioztatzen ahal badira, laginaren tamaina aipatzen bada eta aurretiazko zentzuzko esperientzian oinarritzen bada.\n–Gutxienekoa (0 eta 9 puntu bitarte): diseinua, hautatutako biztanleria eta laginketa ez badira aipatzen eta/edo ez badira argi ondorioztatzen, laginaren tamaina ez bada aipatzen, aldagaiak ez badira aipatzen eta datuen analisia ez bada jasotzen.\na) Proiektuaren eragina, bai osasunerako dituen emaitzen ikuspegitik (5 puntu gehienez), bai ekitatea aintzat hartuz (gizatalde kalteberekin jardutea, osasunari lotutako alderdi sozialak, etikoak edo lege arlokoak ebaluatzeko gaitasuna) (5 puntu gehienez).\nb) Osasun zerbitzuen antolaketa eta kudeaketa hobetzeko gaitasuna (segurtasuna, zerbitzuen koordinazioa eta informazio sistemak hobetzea, eta/edo jardun klinikoaren aldakortasuna murriztea) (10 puntu gehienez).\nc) Aukera izatea proiektuaren emaitzek patenteak sortzeko, produktuak merkaturatzeko edo spin-off konpainiak eratzeko. (5 puntu gehienez).\na) Ikertzaile nagusiaren eta ikerketa taldeko gainerako kideen gaitasun zientifiko-teknikoa: jakintza arloa, eragin faktorea eta beste ikerketa proiektu batzuetan izandako parte-hartzea (15 puntu gehienez). Azken 7 urteetan proiektuetan izandako parte-hartzea eta ekoizpena besterik ez da hartuko kontuan.\n“Argitalpenak” atalak % 70eko pisua izanen du, eta “Proiektuak” atalak, berriz, % 30ekoa.\n–Argitalpenen atalean (10,5 puntu gehienez), gehieneko puntuazioa emanen da ikertzaile nagusiak artikuluak erregulartasunez argitaratzen dituenean JCRn dauden aldizkarietan, ikertzaile nagusi gisa agertzen bada lehenengo kuartileko argitalpenetan (batez beste 1-2 argitalpen, urtean), horietako batzuk lehenengo dezilean egonik (batez beste 1 argitalpen, 1-2 urtez behin). Puntuazio ertaina emanen da (5 puntu) ikertzaile batek artikuluak erregulartasunez argitaratzen dituenean JCRn dauden aldizkarietan (batez beste 1-2 argitalpen urtean), ikertzaile nagusi gisa agertzen bada lehenengo kuartileko 2 argitalpenetan.\nb) Lan plana (10 puntu gehienez): baloratuko da kronograma bat aurkeztea, zeinetan deskribatuko baitira fase nagusiak, zehaztuta proiektuaren fase bakoitzean egin beharreko lanak, mugarriak eta arduradunak (5 puntu gehienez); organigrama soil bat, hierarkiak eta lan fluxuak azaltzen dituena proiektuari lotutako pertsonen eta taldeen artean (2 puntu gehienez); eta baliabideak kudeatzeko plan bat, zehazten duena zein diren beharrezko giza baliabideak eta baliabide materialak.\n9. Zenbatekoa zehaztea.\nIkerketa talde bakoitzari emanen zaion dirulaguntza % 100ekoa izanen da, oinarri hartuta 7. apartatuan ezarritako irizpideei jarraikiz hautatutako proiektuen kostua (proiektua egoki gauzatzeko beharrezkotzat jotzen badira gastu horiek). Hala ere, ez dira gaindituko, zeharkako kostuak barne (% 15), 35.000 euroak proiektuko. Proiektuak puntuazio-ordenaren arabera finantzatuko dira.\nAzkeneko proiektuarentzat gelditzen den finantzaketa ez bada iristen eskatutakoaren % 100era, soberako gerakinari dagokion ehunekoa eman diezaiotela proposatuko da betiere portzentaje hori eskatutakoaren % 60 baino gehiago bada, baina behin betiko kontzesioaren proposamena egin baino lehen, ikertzaile nagusiari hamar eguneko epea eskainiko zaio aukeratu dezan ea dirulaguntza hori onartzen duen (kasu horretan, diruz laguntzen ez den zatia kofinantzatu beharko du) edo uko egiten dion. Baldin eta aukeratzen badu dirulaguntza onartzea, proiektua osorik exekutatu beharko da, eskaeran adierazitakoarekin bat. Diruz laguntzen ez den zatia kofinantzatzeko asmoz, kanpoko finantzaketa osagarria eskatzen ahalko da, eta 13. oinarriko 7. apartatuan ezarri bezala jakinarazi beharko da.\n10. Gastu finantzagarriak.\n10.1. Onartzen den finantzaketa ondoren aipatzen diren gastuak estaltzeko erabiliko da, betiere proiektuaren exekuzioarekin zuzeneko lotura badute eta eskaerarekin batera aurkeztutako memorian jaso baldin badira:\na) Langile teknikoak kontratatzeko gastuak. Proiektua gauzatzeko, parte hartzen duten erakundeekin funtzionario, estatutupeko edo lan-kontratudun gisako loturarik ez duten langile teknikoak kontratatzen ahalko dira, proiektua gauzatzeko aurreikusitako denbora osoan edo zati batean aritzeko. Kontzeptu horren barrenean gehienez ere 24.500 euro finantzatuko dira, Gizarte Segurantzako kuotak barne.\n–Material inbentariagarria (18.000 eurotan, gehienez), proiektua gauzatzeko ezinbestekotzat jotzen bada, eskura ez dagoena edo, eskura egon arren, oso-osorik edo gutxienez % 80an proiekturako behar dena. Berariaz salbuesten dira altzariak eta instalazioak, baita ekipo informatikoen erosketa ere.\n–Zerbitzu profesionalak, ordukako kalkulua adierazita, edo egindako lan unitateka (inkestak, aholkularitzak, etab.).\nc) Zeharkako kostuak: Proiektuari ematen zaion zenbatekoaren barruan zuzeneko kostuen % 15 sartuko da proiektuaren kudeaketarekin lotutako gastuetarako.\n10.2. Ikerketa taldeko kideek, osasun prestakuntza espezializatua egiten ari diren profesionalak barne, ezin izanen dute inolako ordainsaririk jaso proiektuaren kargura.\n10.3. Aurkezten diren gastuak, betiere, proiektuaren helburuak lortzeko beharrezkoak izanen dira, eta behar bezala justifikatu beharko dira.\n10.4. Proiektuak gastu finantzagarrien % 100 adinakoa den dirulaguntza eskuratzen badu, dirulaguntza ez da bateragarria izanen beste edozein erakunde publikok edo pribatuk xede bererako emandako beste laguntza edo dirulaguntza batzuekin.\nProiektuak ez badu eskuratzen kostuaren % 100eko finantzaketa eta ikertzaile nagusiak proposatu eta onartzen badu 9. oinarrian xedatutakoaren arabera gerakinari dagokion portzentajea ematea, dirulaguntza hau bateragarria izanen da beste edozein erakunde publikok edo pribatuk xede bererako emandako beste laguntza edo dirulaguntza batzuekin, diruz lagundu gabeko zatia kofinantzatzeko asmoa izanez gero. Nolanahi ere, laguntza edo dirulaguntza horien zenbatekoa ezin izanen da inola ere izan, bakarrik edo dirulaguntza honekin batuta, onuradunak garatu beharreko proiektuaren kostua baino handiagoa.\n11.1. Instrukzio organoak proposatuta, Osasuneko zuzendari nagusiak dirulaguntzak ematea edo ukatzea ebatziko du hilabeteko epean gehienez.\nEpe hori berariazko ebazpenik eman edo jakinarazi gabe bukatzen bada, eskaera ezetsitzat joko da.\nKontzesio ebazpenean jasoko dira onuradunen zerrenda, diruz lagundutako proiektuen identifikazio zenbakia, ikertzaile nagusia, laguntzaren zenbatekoa, ordainketa modua eta epea eta dirulaguntza justifikatzeko modua eta epea, bai eta onuradun bakoitzari diruz lagundu ez zaizkion proiektuen identifikazioa, arrazoiak emanda.\n11.2. Ebazpena eskatzaile guztiei jakinaraziko zaie, baita haien entitate kudeatzaileei ere, administrazio prozedura arautzen duen legediak ezarri bezala, eta argitara emanen da Nafarroako Gobernuaren web-orriko zerbitzuen katalogoan (www.nafarroa.eus) eta Dirulaguntzen Datu Base Nazionalean.\n12. Proiektuaren kudeaketa eta ordaintzeko prozedura.\n12.1. Proiektuaren kudeaketa ikertzaile nagusiaren ardura da. Nolanahi ere, oro har, lankidetza hitzarmen bat sinatuko du bera kide duen zentroari lotutako entitate kudeatzaile batekin. Nafarroako Gobernuaren eta haren erakunde autonomoen menpeko zentroen ikertzaileen kasuan, entitate kudeatzailea Miguel Servet fundazioa izanen da.\n12.2. Ikertzaile nagusiaren izenean ordainduko da proiektuari esleitutako zenbatekoa, entitate kudeatzailearen kontabilitateko kontuaren bidez, proiektua identifikatuta. Hori helburu, laguntza emateko ebazpenean 2020. urtean proiektuari esleitutako zenbatekoak ordaintzeko aginduko da, betiere Dirulaguntzei buruzko azaroaren 9ko 11/2005 Foru Legearen 33.2 artikuluan ezarritako baldintzak betez gero.\n12.3. Proiektuari egozten ahal zaizkion gastuak proiektua bukatutakoan erregularizatuko dira, azken memoria aurkeztuta, eta, behar den fiskalizazioa eginda, espedientea itxi eginen da.\n13. Proiektua gauzatzea.\n13.1. Proiektua bertan ezartzen diren aurreikuspenen arabera gauzatuko da, eta oso-osorik gauzatu beharko da, eskatzen denari jarraikiz.\n13.2. Baldin eta, behin kontzesio ebazpena emanda, proiekturako aurreikusitako garapenean edozein gorabehera edo aldaketa badago diruz lagundutako jarduera garatzen den bitartean, entitate/pertsona onuradunak proiektuaren edukia aldatzeko eskatuko du Osasun Zuzendaritza Nagusian, behar bezala arrazoituta eta dokumentatuta. Edonola ere, ezin izanen da aukera eta egokitasun arrazoietan oinarritu, ez eta erruagatik edo arduragabekeriagatik onuradunari egozten ahal zaizkion kausetan ere. Eskaera berehala aurkeztu behar da, eta gehienez hilabeteko epean, ebazpena aldatzeko eskaera justifikatzen duen inguruabarra gertatu zenetik, betiere jarduera egiteko epea amaitu aurretik. Aldaketa idatziz baimendu beharko du aurretik Osasun Departamentuko Plangintzarako, Ebaluaziorako eta Ezagutza Kudeatzeko Zerbitzuak, eta organo emaileak eman beharko du.\n13.3. Baldin eta eskatutako aldaketak berekin badakar jardueraren helburuak edo izaera aldatzea, ezin izanen da halakorik baimendu.\n13.4. Eskatutako aldaketak jardueraren izaera edo helburuak errespetatu bai baina aldaketa baldin badakar laguntza emateko ebaluatutako baldintzetan, edota funtsezko aldaketaren bat proiektuaren edo jardueraren gastuetan edo baldintza teknikoetan, instrukzio organoari bidaliko zaizkio bai eskaera bai dagokion dokumentazioa, azter ditzan eta txostena egin dezan, gero dirulaguntza ematen duen organoari bidali eta hark erabakia har dezan.\n13.5. Aldaketa eskaerak norgehiagokako prozedurari eragiten badio, ezin izanen da aldaketa baimendu.\n13.6. Proiektua gauzatzean, beharrezkotzat jotzen bada gastu mota bakoitzari esleitutako zenbateko partzialetan aldaketak egitea, proiektuari emandako zenbateko osoa gainditu gabe, proiektuaren ikertzaile nagusiak eskatu beharko dio, idatziz eta behar bezala arrazoituz, Osasun Departamentuko Plangintzarako, Ebaluaziorako eta Ezagutza Kudeatzeko Zerbitzuari.\n13.7. Proiektua garatzeko eskatutako finantzaketaren % 100 eskuratu ez duten proiektuei dagokienez, organo emaileari jakinarazi beharko diote ea lortu dituzten diruz lagundutako jarduera finantzatzen duten beste laguntza, diru-sarrera edo baliabide batzuk, finantzaketa hori baimentzen duen ohiz kanpoko kasuan, 9. oinarrian ezarritakoarekin bat. Hori jakin bezain laster egin behar da jakinarazpena.\n13.8. Proiektuak ikerketaren etikari buruz dauden adierazpen, protokolo eta hitzarmen nazional zein nazioartekoetan ezarritako funtsezko printzipioak errespetatu beharko ditu, baita ikerkuntza, garapen eta berrikuntza biomedikoari, datu pertsonalen babesari eta bioetikari buruzko legedi nazional eta autonomikoetan ezarritako baldintzak ere.\n14. Proiektuaren amaiera eta justifikazioa.\n14.1. Proiektuak onartzeko ebazpenean proiektua bukatzeko agertzen den egunetik hasita hiru hilabeteko epean, ikertzaile nagusiak honako hauek jasoko dituen azken memoria aurkeztuko du Osasun Departamentuko Plangintzarako, Ebaluaziorako eta Ezagutza Kudeatzeko Zerbitzuan:\na) Memoria teknikoa, ikerketa lanaren emaitzak jasotzen dituena, ikerketaren inpaktua barnean duela: inpaktu bibliometrikoa; jardun klinikoaren gaineko inpaktua edo osasun arloko politiken gainekoa; eta osasunaren gaineko inpaktua edo eskaintzen den osasun zerbitzuaren gainekoa, patenteen sorreraren gainekoa, produktuen merkaturatzearen gainekoa edo spin-off konpainien sorreraren gainekoa.\nb) Memoria ekonomikoa, zeinetan justifikatuko baitira izandako gastuak emandako finantzaketari dagokionez. Bertan, zehazki adieraziko dira proiektua finantzatzeko jaso diren bestelako diru-sarrera, dirulaguntza edo laguntzak, publikoak edo pribatuak, baita haien zenbatekoa eta jatorria ere, eta proiektuaren kostu osoa.\nMemoria ekonomikoari fakturen kopia erantsiko zaio. Fakturen kopiekin batera, gastuen zerrenda zenbakidun bat aurkeztuko da, gastuen kontzeptuen arabera zehaztutakoa, bat etorriz Fakturazio betebeharrak arautzeko Erregelamendua onesten duen maiatzaren 17ko 205/2004 Foru Dekretuan xedaturikoarekin.\nGastuen frogagiriak (fakturak edo froga balioa duten bestelako agiriak) ikertzaile nagusiak sinatu behar ditu, eta adierazi behar da zer proiekturi egozten zaizkion, proiektuaren zenbakia jarrita.\nGastuen frogagirien kopiak aurkezten badira, Ikerketarako, Berrikuntzarako eta Ezagutza Kudeatzeko Atalak, zalantzak izanez gero, jatorrizkoak eskatzen ahalko ditu, kopiak eta jatorrizkoak erkatze aldera.\nEdonola ere, Ikerketarako, Berrikuntzarako eta Ezagutza Kudeatzeko Atalari dagokio behar diren ikuskapenak egitea eta bidezko erregulazioak proposatzea.\n14.2. Proiektua bukatuta, Osasun Departamentuak bere beharren arabera erabiltzen ahalko du finantzatutako material inbentariagarria.\n15. Onuradunen betebeharrak.\nOnuradunek betebehar hauek bete beharko dituzte:\nd) Diruz lagundutako jarduera finantzatzeko lortutako beste laguntza, diru-sarrera edo baliabideen berri ematea laguntza ematen duen organoari. Jakin bezain laster emanen da horren berri, eta, betiere, jasotako funtsak zertan erabili diren justifikatu baino lehen.\ne) Ikerketa proiektuaren emaitzen gaineko argitalpen zientifiko, ahozko komunikazio eta, oro har, zabalkunde lan guztietan, Nafarroako Gobernuak finantzatu duela adierazi beharko da. Produkzio horien berri Osasun Departamentuko Plangintzarako, Ebaluaziorako eta Ezagutza Kudeatzeko Zerbitzuari emanen zaio, proiektuaren espediente zenbakia eta sortzen diren argitalpenak zehaztuta, kontuan izan gabe azken memoria noiz igorri zen.\ng) Ikerketa proiektuek honako hauetan ezarritako oinarrizko printzipioak eta baldintzak bete beharko dituzte: Helsinkiko Adierazpena, Giza eskubideei eta biomedikuntzari buruzko Europako Kontseiluaren Hitzarmena, Giza genomari eta giza eskubideei buruzko UNESCOren Adierazpen Unibertsala, Ikerketa Biomedikoari buruzko uztailaren 3ko 14/2007 Legea, Europako Parlamentuak eta Kontseiluak Datu pertsonalen tratamenduari eta datu horien zirkulazio askeari dagokienez pertsona fisikoak babesteari buruz apirilaren 27an emandako 2016/679 (EB) Erregelamendua, Datu Pertsonalen Babesari buruzko abenduaren 5eko 3/2018 Lege Organikoa eta ikerketa biomedikoaren arloan aplika daitezkeen gainerako arauak.\ni) Saiakuntza klinikoak diren proiektuek indarra duen lege araudian ezarritakoa bete beharko dute, abenduaren 4ko 1090/2015 Errege Dekretuaren arabera. Errege dekretu horrek botikekin egiten diren saiakuntza klinikoak arautzen ditu.\nj) 16. oinarrian ezarritako gardentasun betebeharrak bete beharko dituzte, hori egiteko betebeharra badute.\nl) Frogatzea hornitzailea efizientzia eta ekonomia irizpideei jarraituz hautatu dela, salbu eta, gastu diruz lagungarrien ezaugarri bereziak direla-eta zerbitzu hori ematen duten entitateak aski ez badira merkatuan, Dirulaguntzei buruzko azaroaren 9ko 11/2005 Foru Legearen 28.3 artikuluan ezarritakoarekin bat. Horretarako, gutxienez hiru hornitzaileari eskatutako aurrekontuak aurkeztuko dira, hornitzailea efizientzia eta ekonomia irizpideei jarraituz hautatu duela frogatzeko agiriarekin batera.\nm) Dirulaguntzei buruzko Foru Legeak onuradunei ezartzen dizkien gainerako betebeharrak.\n16. Gardentasun betebeharrak.\nNafarroako Foru Komunitateko Administrazioaren kargura dirulaguntzak jasotzen dituzten entitateak behartuta daude ondoren aipatzen diren arauetan jasotako dokumentazioa aurkeztera, baldin eta, entitate pribatuak izanik, jasotako dirulaguntza 20.000 eurotik gorakoa bada urte batean (hots, aurrekontu ekitaldiari lotutako urte natural batean) edo jasotako dirulaguntzak haien urteko diru-sarrera guztien % 20 badira gutxienez, betiere 5.000 eurora iristen badira. Hauek dira aipatu arauak: Gardentasunari, Informazio Publikoa Eskuratzeari eta Gobernu Onari buruzko maiatzaren 17ko 5/2018 Foru Legearen 12.4 artikulua, eta irailaren 11ko 59/2013 Foru Dekretua, Nafarroako Aurrekontu Orokorren kargurako dirulaguntzen onuradunek dituzten gardentasun betebeharrak arautzen dituena. Hona hemen aurkeztu beharreko agiriak:\nOnuradunak gardentasun betebeharra bete behar ez badu aurreikusitako inguruabarrak gertatzen ez direlako, horren gaineko aitorpena aurkeztu beharko du. Emateko ebazpenarekin batera aitorpen eredu bat bilduko da, eta hilabeteko epean igorri beharko da, ebazpena jasotzen denetik hasita.\nEntitate publikoei dagokienez, erantzukizuneko adierazpena aurkeztu beharko dute Gardentasunari, informazio publikoa eskuratzeari eta gobernu onari buruzko maiatzaren 17ko 5/2018 Foru Legeak ezarritako gardentasun arloko betebehar orokorrak bete izanari buruz. Foru lege horrek eskatzen duen informazio osoa argitaratu ezean, informazio hori igorri beharko dio organo kudeatzaileari, entitate pribatuek egiten duten bezala.\nOnuradunak ez badu betetzen informazioa emateko betebeharra, horrek ekar ditzakeen zehapenak galarazi gabe, ordaindu gabe utziko da onartutako dirulaguntza, eta, ezer kobratu bada, itzuli beharko da, Dirulaguntzei buruzko Foru Legearen 35.1.c) artikuluan ezarritakoari jarraikiz.\n17. Emaitzetan parte hartzea.\n18. Datuen babesa.\nDatuen tratamenduari buruzko informazioa Osasun Departamentuaren “Dirulaguntzen, beken eta laguntzen kudeaketa” izeneko tratamenduan dago. Hori ikus daiteke Nafarroako Gobernuko Atarian, honako helbide honetan:\n19. Laguntza itzultzea.\n19.1. Proiektuaren finantziazioa eten daiteke, eta hartutako zenbatekoa itzuli beharko da, osorik edo partez, proiektua gauzatzen ez bada, dirulaguntza emateko ezarritako baldintzak betetzen ez badira, Dirulaguntzei buruzko azaroaren 9ko 11/2005 Foru Legearen 35. artikuluan aipatzen diren zergatikoak gertatzen badira edo deialdi honetan berariaz aipatzen diren betebeharrak betetzen ez badira. Legez ezarritako kasuetan, gainera, bidezkoa izanen da dirulaguntza ordaindu zenetik itzuli beharraren gaineko ebazpena ematen den arte sortutako berandutze-interesak ordaintzeko eskatzea.\n19.2. Dirua itzultzea eskatzeko prozedurak aipatutako artikuluan xedatutakoari jarraituko dio, eta hasten denetik 12 hilabeteko epean ebatzi beharko da.\n19.3. Onuradunak ia betebehar guztiak betetzen dituenean eta bere konpromisoak betetzeko jarrera garbia erakusten duenean, proportzionaltasun irizpideari jarraituz zehaztuko da itzuli beharreko zenbatekoa, ikusita zenbat eta noraino ez diren bete dirulaguntza emateko ezarritako baldintzak.\n20. Erantzukizuna eta zehapen araubidea.\nDirulaguntzen arloko zehapenak Nafarroako Foru Komunitateko Administrazioari buruzko abenduaren 3ko 15/2004 Foru Legearen V. tituluan xedaturikoari jarraikiz ezarriko dira.\n21. Aplikatu beharreko araudia.\n22. Oinarri arautzaileen aurka bidezko diren errekurtso administratiboak.\nIragarkiaren kodea: F2008065


"420km Guernica Gernikara". Aldarrikapen baten arrazoiak. - Guernica Gernikara\n“420km Guernica Gernikara”. Aldarrikapen baten arrazoiak.\nLa Baularekin eta udalerriko “No Jubilamos La Memoria” elkartearekin senidetze eguna Guiamets, Neus Catalanen jaioterria, Ravensbrückeko kontzentrazio esparru nazitik bizirik atera zen PSUCeko kidea\nDia d’agermanament amb La Baula i amb l’associació “No jubilem La Memòria” de l’municipi els Guiamets, poble natal de Neus Català, membre de l’PSUC, supervivent del camp de concentració nazi de Ravensbrück.


Izapide hau informazio gisa ipinita dago. Izapideak tramitatzeko Lehendakari Agirre Enparantza, z/g kalean/etorbidean kokatutako Bediako Haurreskola-bulegoetara joan behar duzu. Izapide honen bidez 4tik 36 hilabetera bitarteko umeak Haurreskola-bulegoetan sartzeko eskaera egin daiteke. Lehenik izena eman behar da, ondoren onarpen batzordeak ebazpena emango du eta azkenik matrikula egingo da.Ikasturte bakoitzean eskaintzen den plaza kopurua eskaerak aurkezteko deialdiarekin batera argitaratuko da. Onarpen Batzordea legezko ordezkariek/ gurasoek aurkeztutako dokumentazioa aztertzeaz eta proposamenak baremoaren arabera hautatzeaz arduratzen den organoa da. Batzordeak erabiliko duen baremoa aldez aurretik izena emateko epea zabaltzen denean argitaratuko da, baldin eta eskaera kopurua plaza kopurua baino handiagoa bada.\nIzapide hau izaera informatiboa soila dauka. Izapidea hau tramitatzeko Lehendakari Agirre Enparantza, 1 kalean /etorbidean kokatutako Bediako Haurreskola-bulegoetara joan behar duzu. Galderak egiteko edo informazio gehiago eskatzeko, Bedia Haurreskolara deitu ezazu: 946 312 439.


FITXER ESSELTE 50 DISKETTS DE 5 1/4. GENERICA PAPERERIA. Papereria Llibreria Núria\nFITXER ESSELTE 50 DISKETTS DE 5 1/4


«Dibulgazioaren mundua oso lehiakorra da, eta gustuko dugu hori, hobetzeko pizgarri delako» | Haria | IRRATIA\n2021 URR. 06 - 11:23h\nAinara Rodriguez-Ion Telleria\nEHUko Udako Ikastaroen zuzendaria\n«Dibulgazioaren mundua oso lehiakorra da, eta gustuko dugu hori, hobetzeko pizgarri delako»\n40 urte bete dituzte aurten EHUko Udako Ikastaroek. Asteazken arratsalde honetan egingo dute ekitaldi berezia ospatzeko, eta horren atarian, Itziar Alkorta ikastaroen zuzendaria izan da Naiz Irratian balantzea egiteko.\nItziar Alkorta (eskuinean) Rafael Pardo BBVA fundazioko presidente eta Eva Ferreira, EHUko errektorearekin batera.\nUneko errealitateari oso lotuta izan ohi dira urtero udako ikastaroak ezta?\nBai, hala da. Normalean gizarte erronkei, berritasunei eta arazoei aurre egiteko ideiak izaten ditugu gure artean.\nZer balantze egiten duzue aurtengo edizioaz?\nEgia esan, balantze positiboa egiten dugu, ekainean hasi ginelako laugarren olatua bete-betean kolpatzen ari zenean eta bosgarrena heldu zenean kezka genuen nola erreakzionatuko zuen gure ohiko publikoak. Zorionez bikain erantzun du. Bai ikasleak, bai zuzendariak eta bai kanpotik zetozen pertsonak ia gehienek fisikoki parte hartu dute eta ezin zuenak online hartu du parte. Pandemia aurreko kopuruetara iritsi gara.\nAurten, ikastaroen edukien eskaintzan zuzeneko eragina izango zuen pandemiak...\nBai noski. Formatuetan izan du eragina, ikastaro guztiak online jarraitzeko aukera egon delako. Horrek itxuraz aldatu du erabat Miramar Jauregia, baina baita Bizkaia aretoa eta Arabako campusa ere. Teknologiara eraman gaitu pandemiak eta oso urruti heldu gara. Aurten bost kontinenteetako ikasleak izan ditugu, Australiatik eta Koreatik iritsitakoak adibidez. Eta edukietan ere eragina izan du; oso transbertsalak izan dira orokorrean. Pandemiak ekarritako hainbat kezka landu ditugu, denon ahotan izan direnak.\nNazioarteratze handiago bat eragin du online eskaintzan?\n1000 ikasle baino gehiago iritsi zaizkigu kanpotik eta ezustekoa izan da. Kontuan izan beste ordutegi bat dutela; Hego Amerikatik batez ere, Mexiko, Brasil eta Argentinako eta neurri txikiagoan Kolonbia eta Txileko ikasleak izan ditugu eta horiek goizeko ordu txikietan esnatzen ziren geurera etortzeko. Asiarrak berriz oso berandu. Oso aberatsa izan da, ez soilik gaien aldetik, baizik eta kultur anitzeko ikasle ezberdinak izan ditugulako.\nEsan duzu pandemia lehertu zenean dena prest zenutela. Bertan behera utzi behar izan zenuten. Nola erreakzionatzen du batek horrelako egoera baten aurrean?\nOso ongi gogoratzen dut gure edizioa (2020koa) aurkeztu genuen egun berean deklaratu zela pandemia. Egunetik gauera, taldeak erabaki zuen beharrezkoa zela erreakzionatzea. Gure zuzendariekin hitz egin genuen eta gehienek, %90ek esan ziguten prest zeudela onlinera salto egiteko. Ia 11.000 pertsonara iritsi ginen 2020an.\nIkasketa prozesu bat izan zen, dena ez zen ongi atera baina aurten askoz ere lasaiago egon gara, ikasitakoak aplikatuz.\nZein da udako ikastaroetako ikasleen profila?\n40 urtean zehar asko aldatu da. Hasieran gehienak EHUko ikasleak ziren. Gaur egun, ikastaroetan profila honakoa da: profesionala, emakumea, 40 urtetik gorakoa eta ikastaro jakinetara etortzen dena. Jarduera irekietan berriz, denetarik dugu.\nBestelako profil batzuk ere gerturatzea nahi duzue?\nAipatutako profilari eutsi nahi diogu noski, baina oso garrantzitsua iruditzen zaigu gazteak erakartzea. Hain zuzen ere badirelako gai batzuk zeharkakoak direnak batez ere iraunkortasun eta osasunari lotutakoak eta gazteak inplikatzen ez baditugu, zentzua galtzen dute. Etorkizunari begira haiek dira gaiak berritu, ideia berriak proposatu eta gaitasunak hobetu behar dituztenak. Hurrengo lau urteetako plan estrategikoa berritzen ari gara eta hori izango da helburu nagusia, gazteak nola erakarri.\nUnean uneko errealitateari begiratzen diozuela udako ikastaroak antolatzean, 40 urteko historian, beti horrela izan da?\n40 urtetan aukera izan dugu gure artxiboan sakontzeko eta ohartu gara uda ikastaroak oso egoera berezian jarri zirela martxan, 1982an, eta garai hartako agintarien kezka zen unibertsitatea eta gizartearen arteko lotura estutzea. Beraz, jaio ziren bete-betean euskal gizartearen kezkak eztabaidatzeko eta proposamenak egiteko zioa argi zutela.\nKronologikoki izan duzuen garapenaz, 2001ean 65 jarduera eta 6.000 ikasle pasatxo izan ziren. Eta aurtengo edizioan?\nAurten pandemia aurreko kopuruetara iritsi gara, 13:000 pasatxo. Kopuru metatuak esanguratsuak dira; 40 urteren buruan 248.000 lagun pasa dira EHUren udako ikastaroetatik eta guztira 6627 jarduera eskaini dira.\n2004an 'ikastaroak guztientzat' formula probatu zenuten, hor ematen da ikastaroen balizko hartzailearen aldaketa?\nGuztientzako irekia egotea betiko nahia izan da. Egia da formakuntza jarraiari garrantzia eman zitzaiola, baina hasiera hasieratik nahi izan zen udako ikastaroak gizarte osora heltzea. 2004an Irizar enpresarekin sinatutako akordioari esker forma berezia eman zitzaion kolaborazio horri. Baina hasierako nahia da berez, udako ikastaroak irekita dauden kuriositatea duten guztientzat.\n2019an hartu zenuen zuzendari kargua. Zein da balantzea?\nBalantzea positiboa izanik, pandemiaren urteak izan direnez susto apur batekin egon gara. 2019an nahiko jarraikorra izan zen geure proposamena baina 2020 eta 2021. urteetan berritu behar izan dugu goitik behera. Prest gaude etorkizunean bestelako udako ikastaroak egiteko. Konturatu gara dibulgazioaren mundua oso lehiakorra dela. Hori gustuko dugu hobetzeko pizgarri delako. Ezusteko berriekin hasiko gara datorren urteko edizioa antolatzen.